Nóg ŉ egpaar in aftree-oord aangevalArgieffoto: SAPD/Facebook Nog ŉ egpaar is Vrydag in die vroeë oggendure in ŉ aftree-oord in Jeffreysbaai aangeval, net ŉ paar dae nadat ŉ egpaar Maandag in dieselfde oord oorval en beroof is. Kapt. Gerda Swart, woordvoerder van die polisie, het gesê drie verdagtes het net na middernag op ŉ huis in die aftree-oord in Wonderboomsingel toegeslaan. Die verdagte het deur ŉ oop deur ingekom en ŉ 68-jarige vrou, wat in die woonkamer gesit het, oorval. “Die vrou het geskree en haar man het die rumoer gehoor en uit die slaapkamer gekom om te help,” het Swart gesê. “Die verdagtes het die egpaar met messe gedreig en hulle gestamp dat hulle op die grond val. Hulle het daarna die huis deursoek en met twee skootrekenaars, ŉ kamera, selfone, ŉ televisie en ŉ bedrag kontant op die vlug geslaan.” Maroela Media het vroeër berig twee verdagtes het Maandag in die vroeë oggendure ŉ egpaar in dieselfde aftree-oord oorval terwyl hulle geslaap het. Die verdagtes het ook hierdie egpaar met messe gedreig en met juweliersware, selfone, ŉ televisiestel en ŉ bedrag kontant op die vlug geslaan. Swart het gesê die polisie het nou ŉ taakspan op die been gebring om die aanvalle onmiddellik te ondersoek. Brig. John Lebok, die SAPD Humansdorp-bevelvoerder, het gesê die saak en ander betrokke sake kry dringend aandag. Die polisie het intussen ŉ beroep op handelaars van tweedehandse goedere gedoen om op die uitkyk te wees vir enige verdagte mense wat items soos juweliersware, selfone of elektroniese toerusting probeer verkoop en gevra dat dit onmiddellik by die naaste polisiestasie aangemeld word.